Byna helfte van jonges beskou 'geld vir tender nie as korrup' | Maroela Media
Die organisasie Corruption Watch sê hoewel Suid-Afrikaanse jongmense verstaan wat korrupsie is en wat die uitwerking daarvan op die samelewing is – en talle aanvoer dat hulle self nie korrupsie pleeg nie – is baie van hulle steeds bereid om omkoopgeld te betaal om byvoorbeeld 'n werksgeleentheid te verseker.
Die korrupsiewaghond het 'n studie gedoen oor jongmense se persepsies en houdings jeens korrupsie. Sowat 1 500 respondente tussen 18 en 35 jaar oud het aan die opname deelgeneem.
"Nie net is jongmense slagoffers van korrupsie nie, hulle word ook oortreders. Gedwing deur gewetelose amptenare om omkoopgeld te betaal of seksuele gunste te doen om te kry wat hulle nodig het, loop hulle die gevaar om korrupsie te begin beskou as aanvaarbare praktyk om goedere of dienste te bekom, vorentoe te gaan in die lewe, of gevolge te systap," het die navorsers bevind.
Die navorsing het bevind 51% van respondente beskou byvoorbeeld nie die dreig van 'n onderwyser vir 'n hoër punt as korrupsie nie.
Net so beskou net 51% van jongmense dit as korrupsie om iemand te betaal in ruil vir die toekenning van 'n tender.
"Gegewe die aaklige vlakke van korrupsie wat die afgelope jaar tydens Covid-19-verwante aankope gesien is, is dit niks minder as rampspoedig nie om omkoopgeld as normaal te sien."
Die navorsers het bevind werkloosheid, magsmisbruik, gulsigheid en geen of lae inkomste word beskou as van die grootste oorsake van korrupsie. Jongmense vertrou as 'n reël nie politici of groot maatskappye nie en beskou boonop die polisie en plaaslike regerings as van die mees korrupte instellings in die land.
Ooglopende korrupsie – diefstal, bedrog of omkopery – word deur 59% van respondente as korrupsie bestempel, terwyl minder ooglopende vorme daarvan – soos diskriminasie of nepotisme – net deur 3% as korrupsie beskou word.
Die meeste jongmense kon wel die sogenaamde minder ernstige vorme van korrupsie uitwys. Dit sluit in voorbeelde soos om iemand te betaal om voor in die ry by die departement van binnelandse sake te beland, die betalings van die skoolbeheerliggaam se voorsitter om te verseker 'n sekere persoon kry die spysenieringskontrak, of die betaling van groot bedrae geld as jy jou leerlinglisensie of toets vir 'n rybewys wil slaag.
Corruption Watch het bevind jongmense is ook meer bereid om omkoopgeld te betaal of 'n guns vir iemand te doen in ruil vir 'n werksgeleentheid, eerder as om toegang tot basiese dienste te verseker.
Die navorsers het ook bevind 'n hoër persentasie mans het al geld betaal in ruil vir iets wat hulle nodig gehad het.
Sowat 14% van respondente het aangedui dat hulle al gevra is vir 'n seksuele guns in ruil vir 'n werksgeleentheid.
Die navorsers het bevind 'n groter persentasie van jongmense is bereid om in die toekoms te betaal vir 'n werksgeleentheid. Mense is ook bereid om iets onwettig in die toekoms te doen as iemand na aan hulle bedreig word (19%), of as dit hulle lewe gaan vergemaklik (15%).
Luidens die studie dink jongmense die mees korrupte instellings is die polisie (76%), plaaslike regerings (75%), verkeer- en lisensiedepartemente (75%), die parlement (68%) en die sakesektor.
Altesaam 36% van respondente vertrou wel pres. Cyril Ramaphosa se pogings om korrupsie te bekamp.
Die meeste deelnemers meen ook korrupsie het oor die afgelope vyf jaar vererger.
Aardjie na sy vaartjie, die regering stel n mooi voorbeeld, so moet dan nie verbaas wees nie, in SA is die leuse "Crime pays and it pays well!"
Nuwe "normaal" danksy die ANC?
Hulle is dom
Ek wonder wie was die "deelnemers" ?
Jonges se koppe is al net so vrot soos die anc en eff- Dit is nie hulle skuld nie, maar om korrupsie te sien as niks fout nie is S.A besig om gou waardigheid te verloor en leiers van more gaan nog erger wees as vandag. Kom ons bid vir ons jonges.